Nariadenie Komisie (ES) č. 1613/2000
z 24. júla 2000
ustanovujúce výnimku z nariadenia (EHS) č. 2454/93 v súvislosti s definíciou pojmu "výrobkov s pôvodom", používaného na účely schémy všeobecného systému preferencií, zohľadňujúc tak osobitnú situáciu Laosu vzhľadom na vývoz textílií do spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2913/92 z 12. októbra 1992 ustanovujúce Colný kódex spoločenstva [1], naposledy zmenené a doplnené nariadením Európskeho parlamentu a rady [2] (ES) č. 955/1999, najmä na jeho článok 249,
so zreteľom na nariadenie Komisie (EHS) č. 2454/93 z 2. júla 1993, ktorým sa ustanovujú vykonávacie opatrenia Rady (EHS) č. 2913/92 ustanovujúce Colný kódex spoločenstva [3], naposledy zmenené a doplnené nariadením (ES) č. 1662/1999 [4], najmä na jeho článok 76,
keďže:
(1) Na základe nariadenia Rady (ES) č. 2820/98 z 21. decembra 1998 uplatňujúceho viacročnú schému všeobecného systému preferencií na obdobie od 1. júla 1999 do 31. decembra 2001 [5], naposledy zmeneného a doplneného nariadením Komisie (ES) č. 1310/2000 [6], spoločenstvo poskytlo Laosu takéto preferencie.
(2) Články 67 až 97 nariadenia (EHS) č. 2454/93 ustanovujú definíciu pojmu "výrobkov s pôvodom", používanú na účely schémy všeobecného systému preferencií. článok 76 uvedeného nariadenia však zabezpečuje výnimku z týchto ustanovení v prospech najmenej rozvinutých krajín, ktorým sa poskytuje VSP a ktoré o to príslušným spôsobom požiadali spoločenstvo.
(3) Na základe nariadenia Komisie (ES) č. 1537/1999 [7] Laos získal takúto výnimku na určité textílie na obdobie od 15. júla 1999 do 14. júla 2000.
(4) Žiadosť predložená Laosom vyhovuje požiadavkám článku 76 nariadenia (ES) č. 2454/93. Predovšetkým zavedenie množstvenných podmienok (na ročnom základe) vyjadrujúcich schopnosť trhu spoločenstva absorbovať laoské výrobky, vývoznú kapacitu Laosu a skutočné zaznamenané obchodné toky je také, aby sa zabránilo poškodeniu zodpovedajúcich priemyselných odvetví spoločenstva. Výnimka sa však musí prispôsobiť hospodárskym potrebám.
(5) Aby sa podporila regionálna spolupráca medzi oprávnenými krajinami, je vhodné zabezpečiť, aby suroviny používané v Laose v súvislosti s touto výnimkou mali pôvod v krajinách patriacich k Združeniu krajín juhovýchodnej Ázie (ASEAN) (s výnimkou Myanmaru), k Juhoázijskému združeniu pre regionálnu spoluprácu (SAARC) alebo k dohode o partnerstve AKT-ES.
(6) Otvorené a efektívne riadenie týchto opatrení sa musí zabezpečiť uplatnením príslušných ustanovení na správu colných kvót uvedených v nariadení (EHS) č. 2454/93, zmenenom a doplnenom nariadením (ES) č. 1427/97 [8].
(7) Akákoľvek žiadosť o rozšírenie uplatňovania výnimky nad stanovené množstvá sa musí posúdiť v rámci konzultácií s laoskými úradmi.
(8) Aby bola táto výnimka plne účinná, mala by sa poskytnúť na primerane dlhé obdobie, t. j. do 31. decembra 2001, keď vyprší platnosť nariadenia (ES) č. 2820/98.
(9) Opatrenia uvedené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
1. Odlišne od článkov 67 až 97 nariadenia (EHS) č. 2454/93, výrobky uvedené v prílohe k tomuto nariadeniu, ktoré sú vyrobené v Laose z tkaných textílií (tkané výrobky) alebo z priadze (pletené výrobky) dovezené do tejto krajiny a s pôvodom v krajine patriacej k Združeniu krajín juhovýchodnej Ázie (ASEAN) (s výnimkou Myanmaru), k Juhoázijskému združeniu pre regionálnu spoluprácu (SAARC) alebo k dohode o partnerstve AKT-ES, sa budú považovať za výrobky s pôvodom v Laose v súlade s ustanoveniami uvedenými nižšie.
2. Na účely odseku 1 sa výrobky považujú za výrobky s pôvodom v združení ASEAN alebo SAARC, ak sú získané v týchto krajinách v súlade s pravidlami pôvodu uvedenými v článkoch 67 až 97 nariadenia (EHS) č. 2454/93, alebo s pôvodom v krajinách dohody o partnerstve AKT-EC, ak sú získané v týchto krajinách v súlade s pravidlami pôvodu uvedenými v protokole 1 k dohode o partnerstve AKT-ES [9].
3. Laoské príslušné úrady sa zaväzujú prijať všetky opatrenia potrebné na zabezpečenie súladu s ustanoveniami odseku 2.
Článok 2
Výnimka uvedená v článku 1 sa uplatní na výrobky prepravené priamo z Laosu a dovezené na územie spoločenstva v období od 15. júla 2000 do 31. decembra 2001, a to až do výšky ročných množstiev stanovených v prílohe na jednotlivé výrobky.
Článok 3
Množstvá podľa článku 2 bude spravovať Komisia v súlade s ustanoveniami uvedenými v článkoch 308a až 308c nariadenia (EHS) č. 2454/93.
Článok 4
Keď čerpanie podľa článku 3 dosiahne 80 % množstiev uvedených v prílohe, Komisia po konzultácii s laoskými úradmi zváži, či nie je potrebné rozšíriť uplatnenie výnimky nad tieto množstvá.
Článok 5
Do odseku 4 osvedčenia o pôvode na tlačive A vydaného príslušnými orgánmi Laosu v súlade s týmto nariadením sa zapíše toto:
"Výnimka - nariadenie (ES) č. 1613/2000"
Článok 6
V prípade pochybností môžu členské štáty požiadať o kópiu dokladu potvrdzujúceho pôvod materiálov použitých v Laose na základe tejto výnimky. Takáto požiadavka sa môže vzniesť pri prepustení tovaru využívajúceho výhody tohto nariadenia do režimu voľný obeh alebo v rámci administratívnej spolupráce vychádzajúcej z článku 94 nariadenia (EHS) č. 2454/93.
Článok 7
Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 24. júla 2000